text: Annisette og Savage Rose kommer til Tønder Festival næste år
  29 august 2016 kl. 14.00
  Næste år  har du chancen for at opleve en af rockens allerstørste stemmer på Tønder Festival.
  Annisette Koppel og hendes band, Savage Rose, kommer til Tønder Festival 2017. Det oplyser en stolt kunstnerisk leder af festivalen, Maria Theessink, til TV SYD.
  Maria Theessink, kunstnerisk leder, Tønder Festival: "Annisette og Savage Rose er et at de allerstærkeste navne på den danske scene. Jeg er stolt over at præsentere dem på vores festival næste år"
  - Annisette og Savage Rose er et at de allerstærkeste navne på den danske scene. Jeg er stolt over at præsentere dem på vores festival næste år, siger Maria Theessink til TV SYD.
  Næste år kan Savage Rose fejre sit 50 år jubilæum. Annisette har været den vilde roses naturlige midtpunkt i alle årene.
  
  Tønder Festival har allerede nu lavet aftaler med fem andre navne til næste års festival:
  Loudon Wainwright III (USA): Han er årgang 1946, sangskriver, skuespiller, Grammy-vinder og far til Rufus og Martha Wainwright. Eneste koncert i Danmark sommeren 2017.
  Grant-Lee Phillips (USA) :Den 52-årige sangskriver er et stærkt navn på americana-scenen og var tidligere hovedmand i bandet Grant-Lee Buffalo. Eneste koncert i Danmark sommeren 2017.
  Sara Watkins (USA): Violinist, sanger, sangskriver og guitarist med bluegrass og folk som basis. 35-årige Sara Watkins er topkvalitet. Eneste koncert i Danmark sommeren 2017.
  Kentaur (DK): Den danske gruppe har på kort tid skabt enorm interesse. Storladne lydlandskaber med inspiration fra soul, pop, elektronisk og klassisk musik.
  Ìmar (SCO, IRL): Ny kvintet fra Glasgow med medlemmer fra blandt andre Mànran, Rura og Talisk griber fat i den traditionelle irske og skotske musik.
  
  